อานุภาพแห่งรัก

***อานุภาพแห่งรัก*** (;  *โมหับบะเตน*; ) เป็นภาพยนตร์ดรามาโรแมนติกเพลงภาษาฮินดีของอินเดียปี ค.ศ. 2000 เขียนบทและกำกับโดย อาทิตยะ โจปรา และอำนวยการสร้างโดย ยัศ โจปรา ภายใต้บริษัท ยัศ ราช ฟิล์มส์ ภาพยนตร์เรื่องนี้มีนักแสดงนำคือ อมิตาภ บัจจัน ร่วมด้วย ชาห์รุข ข่าน และ ไอศวรรยา ราย พร้อมด้วยนักแสดงหน้าใหม่ อุทัย โจปรา, ศามิตา เศฏฏี, ชุคัล หันสราช, คิม ศรรมา, จิมมี โศรคิล และ ปรีติ ฌังคิยานี ภาพยนตร์เล่าเรื่องราวของนารายัณ อาจารย์ใหญ่ผู้เข้มงวดของวิทยาลัยคุรุกุล ที่ลูกสาวของเขา เมฆา ฆ่าตัวตายหลังจากที่เขายับยั้งความสัมพันธ์ของเธอกับราช นักเรียนของเขา ซึ่งกลับมาเป็นครูสอนดนตรีที่วิทยาลัยเพื่อช่วยเหลือนักเรียนสามคนให้ต่อต้านความไม่ยอมรับความรักของนารายัณ

เดิมที *อานุภาพแห่งรัก* ถูกวางแผนไว้ให้เป็นผลงานกำกับเรื่องแรกของอาทิตยะ โจปรา แต่เรื่องนี้กลับกลายเป็นภาพยนตร์เรื่องที่สองของเขาต่อจาก *[[สวรรค์เบี่ยง เปลี่ยนทางรัก]]* (ค.ศ. 1995) ธีมของภาพยนตร์ได้รับแรงบันดาลใจจาก *[[ครูครับ เราจะสู้เพื่อฝัน]]* (ค.ศ. 1989) ซึ่งเป็นภาพยนตร์แนวก้าวผ่านวัย การถ่ายทำหลักของ *อานุภาพแห่งรัก* ซึ่งถ่ายทำในสหราชอาณาจักรนั้น ดำเนินการโดย มันโมหัน สิงห์ ระหว่างเดือนตุลาคม ค.ศ. 1999 ถึงกรกฎาคม ค.ศ. 2000 ศรรมิษฐา รอย และ กรัณ โชหัร เป็นผู้สร้างฉากและออกแบบเครื่องแต่งกายตามลำดับ คู่หู ชาติน–ละลิต เป็นผู้ประพันธ์ดนตรี ในขณะที่ อานันท์ พัขศี เป็นผู้เขียนเนื้อเพลง

*อานุภาพแห่งรัก* เข้าฉายเมื่อวันที่ 27 ตุลาคม ค.ศ. 2000 ด้วยรายได้ทั่วโลก 900 ล้านรูปี (20.03 ล้านดอลลาร์สหรัฐ) ภาพยนตร์เรื่องนี้ประสบความสำเร็จอย่างมากในเชิงพาณิชย์ โดยติดอันดับภาพยนตร์อินเดียที่ทำรายได้สูงสุดของปี ภาพยนตร์เรื่องนี้ได้รับรางวัลฟิล์มแฟร์ 4 รางวัล, บอลลีวูดมูฟวี่อวอร์ดส์ 3 รางวัล, อินเตอร์เนชันเแนล อินเดียน ฟิล์ม อคาเดมี อวอร์ดส์ 4 รางวัล, สกรีนอวอร์ด 1 รางวัล, ซันซุยวิวเวอร์ช้อยมูฟวี่อวอร์ดส์ 5 รางวัล และ ซีไซน์อวอร์ดส์ 2 รางวัล

## เนื้อเรื่อง
นารายัณ เป็นอาจารย์ใหญ่ของวิทยาลัยคุรุกุลมา 25 ปี เขายึดถือคำขวัญของวิทยาลัยเป็นหลักคือ ประเพณี, เกียรติยศ และ ระเบียบวินัย แต่เขาก็มีบาดแผลในใจเนื่องจากเขาได้ตัดสินใจไล่นักเรียนคนหนึ่งออกจากวิทยาลัยของเขาโดยไม่แม้กระทั่งพบหน้าหรือพบเจอหลังจากพบว่านักเรียนผู้นั้นมีความรักต่อเมฆา ลูกสาวของเขา และผลที่ตามมาก็คือเมฆาได้ฆ่าตัวตายเพราะการตัดสินใจของนารายัณ แต่ถึงกระนั้นมันก็ไม่ได้ทำให้เขาผ่อนปรนต่อการมีความรักของนักเรียนคนใดหรือการผ่อนปรนต่อกฎระเบียบใด ๆ ของเขาแต่อย่างใด นารายัณยืนกรานเด็ดขาดว่านักเรียนที่ฝ่าฝืนกฎระเบียบจะถูกไล่ออกทันทีและจะเข้าไปเรียนที่ไหนไม่ได้ด้วย

วิกกี, สะมีร์ และ กรัน ทั้งสามเป็นนักเรียนในวิทยาลัยคุรุกุล วิกกีนั่นพบรักกับอิศิกา นักเรียนหญิงของวิทยาลัยหญิงที่อยู่ใกล้กัน สะมีร์นั่นพบรักกับสันชนา เพื่อนของเขาในวัยเด็ก ส่วนกรันนั่นพบรักกับกิรัณ แม่หม้ายของทหารอากาศซึ่งอยู่อาศัยกับพ่อสามีที่ยังทำใจการตายของลูกชายไม่ได้ และเรื่องราวความรักของทั้งสามคนคือจุดเริ่มต้นของเรื่องราวความรักนี้

ราช อารยัน มัลโหตรา ซึ่งภายหลังได้เปิดเผยว่าเขาคืออดีตนักเรียนที่ถูกไล่ออกจากการมีความรักกับเมฆา ได้เข้ามาเป็นครูสอนดนตรีของวิทยาลัยคุรุกุลโดยมีจุดมุ่งหมายเพื่อเปลี่ยนแปลงความยึดถือยึดมั่นของนารายัณ เขาเริ่มต้นสอนให้นักเรียนชายทั้งสามแสดงความรักออกมาอย่างเปิดเผยและไม่กลัวเกรงต่อนารายัณ รวมถึงเผชิญหน้ากับอุปสรรคของความรัก

วิกกีและอิศิกานั่นไม่ค่อยถูกกันในตอนแรกและอิศิกาถึงขั้นเคยตบหน้าวิกกีขณะเดทครั้งแรกแต่ตอนหลังได้ปรับความเข้าใจกัน โดยตอนแรกเขาต้องโกหกว่าเขาเป็นหนุ่มบ้านรวยก่อนจะสารภาพในภายหลังว่าเขาโกหกเธอ ส่วนสะมีร์ซึ่งพยายามเข้าหาสันชนาก็พบว่าทีปัก เด็กหนุ่มบ้านรวย เป็นศัตรูหัวใจของเขา และนั่นทำให้เขาไม่ได้แสดงความรักที่มีต่อสันชนาในครั้งแรก แต่ภายหลังหลังจากที่ทีปักได้โยนสันชนาลงน้ำทำให้สันชนาเสียใจและเป็นสะมีร์เองที่เขามาปลอบใจเธอจนเกิดความรักขึ้น ขณะที่กรันนั่นได้พยายามเข้าหากิรัณด้วยการเป็นครูสอนเปียโนให้กับหลานของกิรัณ และภายหลังความรักของกิรัณถูกเปิดเผยต่อพ่อสามีทำให้เขารับไม่ได้ในตอนแรกแต่ได้ตัดสินใจปล่อยเธอไปในตอนหลัง

ไม่นานนัก นารายัณตัดสินใจเรียกนักเรียนทั้งสามและได้กล่าวว่าจะไล่พวกเขาออกในวันรุ่งขึ้น ทำให้ราชตัดสินใจขอยอมแพ้แลกกับการที่นารายัณจะไม่ไล่นักเรียนทั้งสามออกไปในตอนแรก แต่เมื่อนารายัณจะให้ราชยอมรับและบอกว่าการตัดสินใจของเขา การยุยงนักเรียนเป็นเรื่องผิด ก็ทำให้ราชเปลี่ยนคำพูดและกล่าวว่านารายัณตัดสินใจผิด 2 ครั้ง ครั้งแรกตัดสินใจจนทำให้ลูกสาวของเขาต้องฆ่าตัวตาย และอีกครั้งคือการตัดสินใจไล่เขาซึ่งนับถือและเคารพรักนารายัณด้วยเช่นกันออกไป ทำให้นารายัณตัดสินใจประกาศขอโทษต่อนักเรียนทุกคนพร้อมทั้งมอบตำแหน่งอาจารย์ใหญ่ให้กับราช และเปลี่ยนแปลงนโยบายของวิทยาลัยจากการปกครองด้วยความกลัวเป็นการปกครองด้วยความรัก

## นักแสดง
นักแสดงตามรายชื่อดังต่อไปนี้:-

* อมิตาภ บัจจัน เป็น นารายัณ ศันกัร, อาจารย์ใหญ่ของวิทยาลัยคุรุกุล
* ชาห์รุข ข่าน เป็น ราช อารยัน มัลโหตรา, ครูสอนดนตรี
* ไอศวรรยา ราย เป็น เมฆา ศันกัร
* อุทัย โจปรา เป็น วิกรัม “วิกกี” กปูร
* ชุคัล หันสราช เป็น สะมีร์ ศรรมา
* จิมมี โศรคิล เป็น กรัน เจาธรี
* ศามิตา เศฏฏี เป็น อิศิกา “อิชัก” ธันราชคิร์
* คิม ศรรมา เป็น สันชนา “ซันจู” พอล
* ปรีติ ฌังคิยานี เป็น กิรัณ ขันนา
* อัมรีศ ปุรี เป็น พลตรี ขันนา
* เชฟาลี ชาห์ เป็น นันทินี ขันนา
* อนุปัม เขร เป็น กาเก
* อัรจนา ปูรัน สิงห์ เป็น ปรีโต
* เฮเลน เป็น มิสโมนิกา (บทรับเชิญ)
* ประซาน ทัสตูร เป็น อายุษ ขันนา
* เสารัภ ศุกลา เป็น ทอม พอล (บทรับเชิญ)
* ราม โมหัน เป็น ข่านบาบา
* เมฆนา ปะเฏล เป็น อานจัล
* สินธุ โตลานี เป็น มาลินี
* ระมัน ลามบา เป็น ทีปัก สิงฆนิยา
* รุศาท ราณา เป็น รุศาท

## หมายเหตุ

## อ้างอิง

## แหล่งข้อมูลอื่น
* 

หมวดหมู่:ภาพยนตร์อินเดีย
หมวดหมู่:ภาพยนตร์ภาษาฮินดี
หมวดหมู่:ภาพยนตร์รัก
หมวดหมู่:ภาพยนตร์เพลง
หมวดหมู่:ภาพยนตร์อินเดียที่ออกฉายในปี พ.ศ. 2543
หมวดหมู่:ภาพยนตร์ที่ถ่ายทำในสหราชอาณาจักร